Predkladacia správa

	Materiál je pripravený ako informácia na rokovanie vlády o čerpaní prostriedkov z EIB zo štátnou zárukou Slovenskou záručnou a rozvojovou bankou, a.s. (SZRB, a.s.).
	Informácia obsahuje stručný prehľad projektov ISPA, ktoré pripravili vodárenské spoločnosti a ktoré financuje alebo bude financovať SZRB, a.s.. Z celkovej sumy úverovej linky vo výške 30 mil. EUR, SZRB, a.s. umiestnila a umiestni spolu cca 18,5 mil EUR.

	V decembri 2002 SZRB, a.s. požiadala o prvú tranžu z EIB vo výške 9,5 mil EUR. Tranža bola vyplatená v apríli 2003. Z prvej tranže budú financované projekty v materiáli uvedené pod číslami 1-4 v celkovej výške 9 498 662 EUR.

	V novembri 2003 SZRB, a.s. požiadala o druhú tranžu v celkovej výške     20,5 mil EUR (teda zvyšok úverovej linky EIB). Z tejto tranže budú financované projekty pod poradovým číslom 5-8 zatiaľ v predpokladanej celkovej výške 9 008 875 EUR.  Ostatná suma vo výške 11,5 mil EUR bude použitá na kofinancovanie projektov z Kohézneho fondu a štrukturálnych fondov.

	Materiál sa predkladá v súvislosti s odsúhlasovaním štátnej záruky Ministerstva financií formou dodatku č.1 k záručnej zmluve medzi MF SR a EIB na celú sumu úverovej linky t.j. 30 mil EUR. SZRB, a.s. uzatvorí dodatok č.1 k úverovej zmluvy medzi EIB a SZRB, a.s., v ktorom bude uvedené, že je možné financovať projekty Kohézneho fondu a štrukturálnych fondov. Takisto sa upraví Zmluva o podmienkach ručenia medzi SZRB, a.s. a MF SR.